**Poveste**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În cerul norilor de ceaţă

Am mâzgălit şi eu un nor,

Pe care l-a-nghiţit o raţă

Zburând către Ecuator.

Din ţara norilor mă-ntorc

De dragul vostru, puşlamale,

Călare pe un galben porc

Împodobit cu portocale.

Vin cu trăsura şi cu trenul

Pufnind în abur alb-lăptos,

Bagajul meu este refrenul

Acestui cântec somnoros.

Pe drum am luat un guturai

Şi-am strănutat până la stele,

Morişca morii de mălai

S-a rupt de suflul gurii mele.

Acolo-n ţara din înalt

Dacă te uiţi se vede bine

Un cal cu ochii de smarald

Şi-un cal cu ochii de rubine.

Trăsurile sunt răsturnate,

Pe drum potcoavele sunt roase

Corăbii naufragiate –

Genele voastre somnoroase.